b'\n_START_ARTICLE_\nViron kylm\xc3\xa4 sota\n_START_SECTION_\nKeskeiset argumentit\n_START_PARAGRAPH_\nKirjan p\xc3\xa4\xc3\xa4aiheena on Viron ilman kansalaisoikeuksia j\xc3\xa4\xc3\xa4nyt ven\xc3\xa4l\xc3\xa4isv\xc3\xa4hemmist\xc3\xb6. Vaikka Viro lupasi huolehtia v\xc3\xa4hemmist\xc3\xb6jen oikeuksista jo ennen Euroopan unioniin liittymist\xc3\xa4, maassa eli yh\xc3\xa4 vuoden 2008 kev\xc3\xa4\xc3\xa4ll\xc3\xa4 yli 100\xc2\xa0000 ven\xc3\xa4l\xc3\xa4ist\xc3\xa4 ilman kansalaisuutta._NEWLINE_Hietasen mukaan Viron hallitus toimii harkitusti, koska se suhtautuu v\xc3\xa4hemmist\xc3\xb6\xc3\xb6ns\xc3\xa4 kuten Israel palestiinalaisiin ja Etel\xc3\xa4-Afrikan apartheidhallitus mustiin. Virolla on matkaa demokratiaan, koska kansallinen enemmist\xc3\xb6 johtaa maata yksipuolisesti._NEWLINE_Ven\xc3\xa4l\xc3\xa4isten sortamista hallitus perustelee Hietasen mukaan "miehitysmyytill\xc3\xa4". Hietanen ei hyv\xc3\xa4ksy Viron Neuvostoliiton-kauden nimitt\xc3\xa4mist\xc3\xa4 miehitykseksi._NEWLINE_Kirjassa my\xc3\xb6s selitet\xc3\xa4\xc3\xa4n sit\xc3\xa4, miksi Ven\xc3\xa4j\xc3\xa4n federaatio asetti Virolle ennen sen liittymist\xc3\xa4 Euroopan unioniin 100\xc2\xa0% korkeammat tullit kuin esimerkiksi Suomelle. Hietasen mukaan syyn\xc3\xa4 on se, ett\xc3\xa4 virolaiset presidentti Lennart Meren johdolla pyrkiv\xc3\xa4t saamaan Viron ortodoksisen kirkon kiinteist\xc3\xb6t sen p\xc3\xa4\xc3\xa4asiassa ven\xc3\xa4j\xc3\xa4nkielisilta seurakunnilta, miss\xc3\xa4 my\xc3\xb6s Suomen ortodoksisen kirkon johto toimi tukena ryhtym\xc3\xa4ll\xc3\xa4 johtamaan kilpailevaa virolaista kansallismielist\xc3\xa4 "p\xc3\xb6yt\xc3\xa4laatikkokirkkoa".\n_START_SECTION_\nKritiikki\n_START_PARAGRAPH_\nPamfletti on saanut osakseen runsaasti kritiikki\xc3\xa4 Virossa ja Suomessa. Virolaisen poliitikon Mart Nuttin mukaan teos edustaa Ven\xc3\xa4j\xc3\xa4n n\xc3\xa4kemyst\xc3\xa4 . Virolaissuomalainen kirjailija Sofi Oksanen on verrannut pamfletin v\xc3\xa4itteit\xc3\xa4 Viron miehityksen kielt\xc3\xa4misest\xc3\xa4 holokaustin kielt\xc3\xa4miseen .'